Il-25 anniversarju tal-Konferenza Internazzjonali dwar il-Popolazzjoni u l-Iżvilupp (ICPD25) (is-Summit ta' Nairobi) Riżoluzzjoni tal-Parlament Ewropew tal-24 ta' Ġunju 2021 dwar il-25 anniversarju tal-Konferenza Internazzjonali dwar il-Popolazzjoni u l-Iżvilupp (ICPD25) (is-Summit ta' Nairobi) (2019/2850(RSP)) Il-Parlament Ewropew, – wara li kkunsidra l-Konferenza Internazzjonali dwar il-Popolazzjoni u l-Iżvilupp (ICPD) tal-1994 fil-Kajr, il-Programm ta' Azzjoni tagħha, kif ukoll il-konklużjonijiet tal-konferenzi ta' rieżami tagħha, – wara li kkunsidra l-Prinċipju 1 tal-Programm ta' Azzjoni tal-ICPD, li jgħid li kulħadd għandu d-dritt għal-libertà u s-sigurtà tal-persuna, – wara li kkunsidra d-Dikjarazzjoni ta' Nairobi dwar l-ICPD25 tal-1 ta' Novembru 2019, "Accelerating the Promise", kif ukoll l-impenji u l-azzjonijiet kollaborattivi nazzjonali u tas-sħab imħabbra fis-Summit ta' Nairobi; – wara li kkunsidra l-Pjattaforma ta' Azzjoni ta' Beijing u l-konklużjonijiet tal-konferenzi ta' rieżami tagħha, – wara li kkunsidra d-Dikjarazzjoni ta' Impenn ta' Ottawa adottata waqt is-seba' Konferenza Internazzjonali tal-Parlamentari dwar l-Implimentazzjoni (IPCI) tal-ICPD, li saret fit-22 u t-23 ta' Ottubru 2018 f'Ottawa, il-Kanada, – wara li kkunsidra r-rapport tas-Segretarju Ġenerali tan-Nazzjonijiet Uniti tal-5 ta' Ottubru 1999 dwar il-21 sessjoni speċjali tal-Assemblea Ġenerali ddedikata għal rieżami u valutazzjoni ġenerali tal-implimentazzjoni tal-Programm ta' Azzjoni tal-ICPD (rieżami tal-progress fl-implimentazzjoni tal-Programm ta' Azzjoni wara ħames snin), – wara li kkunsidra l-Aġenda 2030 għall-Iżvilupp Sostenibbli, li ġiet adottata f'Settembru 2015 u daħlet fis-seħħ fl-1 ta' Jannar 2016 u, b'mod partikolari, l-Għanijiet ta' Żvilupp Sostenibbli 3 u 5, – wara li kkunsidra s-Summit Umanitarju Dinji tan-NU li sar f'Istanbul fit-23 u l-24 ta' Mejju 2016 u r-rapport sussegwenti tas-Segretarju Ġenerali tan-NU (A/70/709), b'mod partikolari l-Aġenda għall-Umanità, – wara li kkunsidra r-riżoluzzjoni tiegħu tal-31 ta' Mejju 2018 dwar l-implimentazzjoni tad-Dokument ta' Ħidma Konġunt tal-Persunal (SWD(2015)0182) – L-Ugwaljanza bejn il-Ġeneri u l-Emanċipazzjoni tan-Nisa: Nittrasformaw il-Ħajjiet tal-Bniet u tan-Nisa permezz tar-Relazzjonijiet Esterni tal-UE 2016-2020, – wara li kkunsidra r-riżoluzzjoni tiegħu tal-4 ta' Lulju 2018 bit-titlu "Lejn strateġija esterna tal-UE kontra ż-żwiġijiet prekoċi u furzati – il-passi li jmiss", – wara li kkunsidra r-riżoluzzjoni tiegħu tal-25 ta' Novembru 2014 dwar l-UE u l-qafas tal-iżvilupp globali wara l-2015, – wara li kkunsidra r-riżoluzzjoni tiegħu tas-16 ta' Diċembru 2015 dwar it-tħejjija għas-Summit Umanitarju Dinji: Sfidi u opportunitajiet għall-assistenza umanitarja, – wara li kkunsidra r-riżoluzzjoni tiegħu tat-3 ta' Frar 2021 dwar l-isfidi għad-drittijiet tan-nisa fl-Ewropa fil-futur: aktar minn 25 sena wara d-Dikjarazzjoni u l-Pjattaforma ta' Azzjoni ta' Beijing, – wara li kkunsidra r-rapport tal-Fond tan-Nazzjonijiet Uniti għall-Popolazzjoni (UNFPA) dwar l-istat tal-popolazzjoni dinjija fl-2019, bit-titlu "Unfinished Business: the pursuit of rights and choices for all", – wara li kkunsidra l-edizzjonijiet tal-2017, l-2018 u l-2019 tal-Contraception Atlas, li jikklassifika l-aċċess għall-kontraċezzjoni fl-Ewropa pajjiż b'pajjiż u li jissottolinja l-inugwaljanzi fl-Ewropa u l-fatt li ġeneralment baqa' ma ngħatax każ tal-ħtieġa mhux issodisfata għall-kontraċezzjoni f'ċerti partijiet tal-Ewropa, – wara li kkunsidra r-riżoluzzjoni tiegħu tat-12 ta' Diċembru 2018 dwar ir-rapport annwali dwar id-drittijiet tal-bniedem u d-demokrazija fid-dinja 2017 u l-politika tal-Unjoni Ewropea dwar il-kwistjoni, – wara li kkunsidra l-Patt Ewropew għall-Ugwaljanza bejn is-Sessi (2011-2020), adottat mill-Kunsill fis-7 ta' Marzu 2011, – wara li kkunsidra l-Konklużjonijiet tal-Kunsill tas-26 ta' Mejju 2015 dwar is-Sessi fl-Iżvilupp, – wara li kkunsidra l-Pjan ta' Azzjoni tal-UE għall-2021-2025 (GAP III), ippubblikat fil-25 ta' Novembru 2020 mill-Kummissjoni u r-Rappreżentant Għoli tal-Unjoni għall-Affarijiet Barranin u għall-Politika tas-Sigurtà (JOIN(2020)0017), – wara li kkunsidra l-Kunsens Ewropew għall-Iżvilupp – Id-Dinja Tagħna, id-Dinjità Tagħna, il-Futur Tagħna, adottat f'Ġunju 2017, – wara li kkunsidra l-mistoqsijiet lill-Kunsill u lill-Kummissjoni dwar il-25 anniversarju tal-Konferenza Internazzjonali dwar il-Popolazzjoni u l-Iżvilupp (ICPD25) (is-Summit ta' Nairobi) (O-000020/2021 – B9-0018/2021 u O-000021/2021 – B9-0019/2021), – wara li kkunsidra l-Artikoli 136(5) u 132(2) tar-Regoli ta' Proċedura tiegħu, – wara li kkunsidra l-mozzjoni għal riżoluzzjoni tal-Kumitat għall-Iżvilupp u l-Kumitat għad-Drittijiet tan-Nisa u l-Ugwaljanza bejn is-Sessi, A. billi l-2019 kienet il-25 sena mindu saret il-Konferenza Internazzjonali dwar il-Popolazzjoni u l-Iżvilupp (ICPD) fil-Kajr, li matulha 179 gvern adottaw il-Programm ta' Azzjoni tal-ICPD u ddikjaraw impenn globali għas-saħħa sesswali u riproduttiva u d-drittijiet relatati (SRHR) f'konformità mal-Pjattaforma ta' Azzjoni ta' Beijing u l-Programm ta' Azzjoni tagħha, u kkonsolidaw il-kunsens biex id-drittijiet u l-benessri tal-individwu jitqiegħdu fil-qalba tal-aġenda tas-saħħa riproduttiva u l-ippjanar demografiku; B. billi l-Programm ta' Azzjoni poġġa l-ippjanar tal-familja fil-kuntest tal-kura tas-saħħa riproduttiva komprensiva u appella biex il-gvernijiet jipprovdu aċċess għal servizzi bħall-kura ta' qabel u wara t-twelid, ħlas sikur, trattamenti għall-infertilità, aborti sikuri fejn ikunu legali, ġestjoni tal-konsegwenzi ta' aborti perikolużi, trattamenti għal infezzjonijiet fl-apparat riproduttiv u infezzjonijiet trażmessi sesswalment, kura għall-kanċer tas-sider u tas-sistema riproduttiva, kif ukoll informazzjoni, edukazzjoni u assistenza psikoloġika dwar is-sesswalità, is-saħħa riproduttiva u paternità u maternità responsabbli, filwaqt li rrikonoxxa li l-prevenzjoni tal-vjolenza sessista u prattiki dannużi oħra għandha tkun parti integrali mill-kura tas-saħħa primarja; C. billi s-saħħa sesswali u riproduttiva, inklużi l-mortalità materna u tat-trabi u l-HIV, huma fost il-miri tal-Għan ta' Żvilupp Sostenibbli (SDG) 3, u billi l-vjolenza sessista u l-prattiki dannużi relatati huma fost il-miri tal-SDG 5; D. billi l-SDGs jitolbu wkoll kopertura sanitarja universali, speċifikament billi jiġi żgurat aċċess għal servizzi tal-kura tas-saħħa essenzjali u ta' kwalità u għal mediċini u vaċċini sikuri, effettivi u affordabbli għal kulħadd; billi l-garanzija tal-SRHR u d-drittijiet tan-nisa, kif ukoll tal-libertà li jieħdu deċiżjonijiet dwar ġisimhom u ħajjithom, hija prekundizzjoni ċentrali biex jintlaħqu l-SDGs l-oħra; E. billi l-25 anniversarju offra opportunità biex il-gvernijiet u atturi globali oħra jerġgħu jaffermaw l-impenn tagħhom favur l-aġenda tal-SRHR, peress li f'ħafna pajjiżi dawn id-drittijiet għadhom mhumiex rispettati; billi l-ICPD huwa dokument universali li jrid jiġi implimentat kemm fl-Unjoni Ewropea kif ukoll lil hinn minnha; F. billi l-popolazzjoni qatt ma kibret daqshekk malajr u, bir-rata attwali, il-popolazzjoni dinjija se tirdoppja f'temp ta' 35 sena biss; G. billi x-xejriet tal-popolazzjoni se jsawru b'mod fundamentali l-prospetti tal-futur fl-iżvilupp; billi l-promozzjoni tal-ugwaljanza bejn is-sessi, l-SRHR u ta' familji ta' daqs sostenibbli jmorru id f'id; H. billi, jekk irridu li t-tkabbir u l-iżvilupp sostenibbli jsegwu dan it-tkabbir rapidu fil-popolazzjoni, in-nisa għandu jkollhom kontroll sħiħ fuq ġisimhom, saħħithom u l-fertilità tagħhom, u jkunu kapaċi jiddefinixxu r-rwol tagħhom fis-soċjetà; I. billi ż-żieda fid-disponibbiltà tal-kontraċezzjoni u metodi kontraċettivi ġodda kienu strumentali biex in-nisa jippjanaw it-tqala tagħhom u b'hekk jippjanaw l-aspetti l-oħrajn kollha ta' ħajjithom; J. billi l-innovazzjonijiet fil-metodi kontraċettivi moderni rendew l-użu tagħhom aktar konvenjenti u naqqsu l-effetti sekondarji tagħhom; billi, madankollu, għadhom jeżistu effetti sekondarji sinifikanti u t-tnaqqis tagħhom għandu jkun prijorità għar-riċerka dwar is-suġġett; K. billi sal-2015, 94 % tal-gvernijiet kienu pprovdew appoġġ għall-ippjanar tal-familja; L. billi, fuq livell dinji, il-proporzjon ta' nisa li qegħdin f'relazzjoni u li indikaw li jużaw xi tip ta' kontraċezzjoni żdied minn 36 % fl-1970 għal 64 % fl-2015; M. billi l-aċċess għas-servizzi tas-saħħa riproduttiva huwa kruċjali biex in-nisa jgawdu d-drittijiet riproduttivi tagħhom; billi l-aċċess jimplika mhux biss id-disponibbiltà ta' provvisti u servizzi, iżda anke t-tneħħija tal-ostakli soċjali, ekonomiċi, legali u kwalunkwe ostaklu ieħor, inklużi ostakli ideoloġiċi; N. billi, fil-preżent, fil-biċċa l-kbira tal-pajjiżi li qed jiżviluppaw, l-aċċess għall-kura tas-saħħa sesswali u riproduttiva essenzjali (inklużi edukazzjoni sesswali komprensiva, servizzi ta' ppjanar tal-familja, kontraċezzjoni moderna, aċċess għal kura sikura u legali għall-abort, kura adegwata qabel u wara t-twelid, assistenza waqt il-ħlas) huwa ġeneralment l-aktar baxx fost l-ifqar 20 % tal-familji u l-ogħla fost l-aktar 20 % sinjuri; billi fl-2018, skont l-Organizzazzjoni Dinjija tas-Saħħa (WHO), tal-anqas 214-il miljun mara riedu jipprevjenu jew jipposponu t-tqala iżda ma kellhomx aċċess għal metodi kontraċettivi moderni; O. billi l-aċċess għall-SRHR ivarja ħafna anke fl-Istati Membri tal-UE u bejniethom, u huwa l-aktar diffiċli għall-persuni fl-aktar sitwazzjonijiet vulnerabbli; billi l-analiżi ta' kull pajjiż fil-Contraception Atlas tal-2019 turi li għandha tittieħed aktar azzjoni biex jittejjeb l-aċċess għall-informazzjoni u l-provvisti ta' kontraċettivi, sabiex in-nies ikollhom għażla fuq il-ħajja riproduttiva tagħhom; P. billi ċerti pajjiżi jitolbu, bil-liġi, awtorizzazzjoni minn parti terza biex in-nisa jew l-adolexxenti jkollhom aċċess għal servizzi tas-saħħa jew jikkriminalizzaw ir-relazzjonijiet bejn persuni tal-istess sess; billi dan jillimita l-aċċess għall-informazzjoni jew is-servizzi meħtieġa minn persuni fil-bżonn; Q. billi l-programmi ta' ppjanar tal-familja fir-reġjuni li qed jiżviluppaw kienu jkopru madwar 40 % tad-domanda fl-1970, u fil-preżent ikopru madwar 77 % tad-domanda; billi, tliet kwarti tad-drabi, is-servizzi ta' ppjanar tal-familja jispiċċawlhom l-istokks ta' ċerti metodi kontraċettivi; R. billi skont il-gwida teknika internazzjonali tal-UNESCO dwar l-edukazzjoni sesswali, programmi bbażati fuq kurrikuli dwar l-edukazzjoni komprensiva dwar is-sesswalità (CSE) jippermettu lit-tfal u ż-żgħażagħ jiżviluppaw għarfien preċiż u attitudnijiet u ħiliet xierqa, inklużi r-rispett għad-drittijiet tal-bniedem, l-ugwaljanza bejn is-sessi u d-diversità, li jikkontribwixxu għal relazzjonijiet sikuri, sani u rispettużi; billi edukazzjoni bħal din temanċipa lit-tfal u ż-żgħażagħ b'evidenza u informazzjoni adatta għall-età dwar is-sesswalità, u tindirizza kwistjonijiet ta' saħħa sesswali u riproduttiva, li jinkludu, iżda mhux biss: l-anatomija u l-fiżjoloġija sesswali u riproduttiva; il-pubertà u l-mestrwazzjoni; ir-riproduzzjoni, il-kontraċezzjoni moderna, it-tqala u l-ħlas; l-infezzjonijiet trażmessi sesswalment (STIs), inklużi l-HIV u l-AIDS; u prattiki dannużi bħaż-żwieġ tat-tfal, prekoċi u sfurzat (CEFM) u l-mutilazzjoni ġenitali femminili (MĠF); billi l-biċċa l-kbira tal-adolexxenti madwar id-dinja m'għandhomx aċċess għas-CSE; S. billi fl-1994, il-Programm ta' Azzjoni ħeġġeġ lill-pajjiżi jagħmlu mod li r-rati ta' mortalità materna osservati fl-1990 jitnaqqsu bin-nofs sas-sena 2000 u jerġgħu jitnaqqsu bin-nofs sal-2015, u dan ikun ifisser tnaqqis ta' 75 % fil-mortalità materna; billi, minkejja li globalment il-proporzjon ta' mortalità materna naqas b'madwar 44 % mill-1995 'l hawn, u minkejja li ġie osservat progress f'kull reġjun, it-tqala fl-adolexxenti għada kontributur ewlieni għall-mortalità u l-morbożità materna u, kull sena, madwar 70 000 tifla adolexxenti qed imutu minħabba kawżi relatati mat-tqala jew il-ħlas, u l-maġġoranza l-kbira tal-imwiet materni għadhom qed iseħħu f'ambjenti bi ftit riżorsi jew minħabba diskriminazzjoni intersettorjali; billi l-mortalità materna dovuta għal aborti perikolużi u r-rata ġenerali ta' mortalità materna jonqsu jekk jitneħħew ir-restrizzjonijiet legali dwar l-aċċess għall-abort; T. billi n-nisa li m'għandhomx aċċess għal servizzi bħall-kura qabel it-twelid, l-assistenza waqt il-ħlas u l-kura ostetrika ta' emerġenza għandhom aktar ċans li jbatu konsegwenzi sanitarji devastanti; billi filwaqt li 92 % tal-każijiet ta' mortalità materna u tat-trabi fid-dinja jseħħu fil-pajjiżi li qed jiżviluppaw, dawn il-pajjiżi jimpjegaw biss 42 % tal-persunal mediku, il-qwiebel u l-infirmieri kollha; U. billi, ta' kuljum, aktar minn 500 mara u tifla jmutu f'ambjenti ta' emerġenza waqt it-tqala u l-ħlas minħabba nuqqas ta' qwiebel imħarrġa jew proċeduri ostetriċi ta' emerġenza jew minħabba aborti perikolużi; V. billi 55 % biss tal-aborti kollha fid-dinja huma sikuri; billi skont id-WHO dan ifisser li, kull sena, bejn l-2010 u l-2014 huma stmati li saru madwar 25 miljun abort perikoluż; billi l-abort għadu kompletament illegali f'26 pajjiż filwaqt li l-abort fuq talba huwa legali f'67 pajjiż biss, u l-limiti ġestazzjonali jvarjaw minn pajjiż għal ieħor; billi madwar id-dinja, kemm fil-pajjiżi li qed jiżviluppaw kif ukoll f'pajjiżi żviluppati, inkluż f'diversi Stati Membri tal-UE, qed tiġi osservata reazzjoni negattiva inkwetanti kontra d-drittijiet li n-nisa għandhom fuq ġisimhom; W. billi, mad-dinja kollha, f'xi mument tul ħajjitha, mara minn kull tlieta tesperjenza vjolenza fiżika jew sesswali; billi, skont in-NU, aktar minn 200 miljun tifla u mara ġew sfurzati jgħaddu minn mutilazzjoni ġenitali femminili; X. billi huwa stmat li 650 miljun mara żżewġu meta kienu tfal, u li f'disa' każijiet minn kull għaxra, tfal taħt l-età ta' 18-il sena kienu welldu meta kienu miżżewġin; billi, skont il-UNICEF, xi wħud mill-effetti negattivi taż-żwieġ tat-tfal jinkludu: is-separazzjoni mill-familja u l-ħbieb, in-nuqqas ta' libertà li jinteraġixxu ma' persuni tal-istess età u li jipparteċipaw f'attivitajiet tal-komunità, it-tnaqqis ta' opportunitajiet biex jirċievu edukazzjoni, abbuż sesswali, riskji serji għas-saħħa bħal tqala prematura, infezzjonijiet trażmessi sesswalment u, dejjem aktar, HIV/AIDS; billi ż-żwieġ tat-tfal jista' jwassal ukoll għal xogħol sfurzat, skjavitù u prostituzzjoni; Y. billi ż-żwieġ sfurzat huwa fost l-aktar kawżi ta' persekuzzjoni sessista rrappurtati minn għadd sinifikanti ta' nisa meta japplikaw għall-ażil; billi għad hemm numru ta' ostakli li qed jimpedixxu r-rikonoxximent taż-żwieġ sfurzat bħala raġuni sabiex tingħata protezzjoni internazzjonali, minkejja l-fatt li dan jikkostitwixxi forma ta' persekuzzjoni sessista kif ukoll ksur serju u sistematiku tad-drittijiet fundamentali li jwassal għal trattament inuman u degradanti li jista' jikkostitwixxi tortura; Z. billi l-persuni LGBTIQ għadhom qed isofru diskriminazzjoni u vjolenza – kemm fl-Unjoni Ewropea kif ukoll lil hinn minnha – u ċerti pajjiżi għad għandhom liġijiet li jikkriminalizzaw ir-relazzjonijiet bejn persuni tal-istess sess; AA. billi l-Inizjattiva Spotlight tgħaqqad lill-UE u lin-NU fil-ġlieda kontra kull vjolenza sessista madwar id-dinja u hija għodda ewlenija għall-ġlieda kontra l-vjolenza sesswali u prattiki dannużi bħall-mutilazzjoni ġenitali femminili u ż-żwiġijiet sfurzati; AB. billi l-prijoritajiet tal-finanzjament fl-SRHR ma kinux uniformi, u s-servizzi tas-saħħa ffinanzjati minn fondi pubbliċi li ġeneralment joffru xi servizzi ta' ppjanar tal-familja, servizzi għall-kura tas-saħħa materna, tat-trabi tat-twelid u tat-tfal u servizzi relatati mal-HIV/AIDS ingħataw attenzjoni sostanzjali mingħand id-donaturi, filwaqt li servizzi għat-trattament tal-konsegwenzi tal-vjolenza sesswali, ta' kanċers ġinekoloġiċi u l-infertilità jew l-abort sikur sfortunatament ma kinux iffinanzjati biżżejjed; AC. billi mill-2015 'l hawn, il-Faċilità ta' Finanzjament Globali ppruvat tħeġġeġ lill-gvernijiet nazzjonali jżidu l-infiq tagħhom f'konformità mal-miri tal-SDG dwar is-saħħa; billi r-riintroduzzjoni u l-espansjoni tar-regola "Global Gag" kellhom impatt negattiv fuq l-aċċess tan-nisa u l-bniet għal kura tas-saħħa komprensiva, inklużi l-SRHR; AD. billi ħafna pajjiżi li qed jiżviluppaw impenjaw ruħhom favur il-Programm ta' Azzjoni billi allinjaw l-objettivi u l-baġits nazzjonali miegħu, iżda ħafna minnhom għadhom jiddependu fuq għajnuna mid-donaturi u dan jikkomprometti l-istabbiltà tal-programmi nazzjonali; AE. billi huwa kruċjali li l-finanzjament għas-saħħa sesswali u riproduttiva jkun stabbli u prevedibbli sabiex tiġi żgurata l-provvista kostanti tas-servizzi meħtieġa; AF. billi mekkaniżmu ta' monitoraġġ u ta' evalwazzjoni globali huwa indispensabbli biex jiġi vverifikat jekk il-gvernijiet humiex iwettqu l-impenji meħuda fil-Programm ta' Azzjoni u fis-Summit ta' Nairobi matul il-perjodu li jmiss, u biex jiġi żgurat li l-SDGs relatati mas-saħħa jintlaħqu sal-2030; AG. billi l-Kunsens Ewropew għall-Iżvilupp jinkludi l-ugwaljanza bejn is-sessi u d-drittijiet tal-bniedem tan-nisa u l-bniet kif ukoll l-emanċipazzjoni u l-protezzjoni tagħhom, bħala prinċipji fundamentali u prijoritajiet fl-oqsma kollha tal-azzjoni esterna tal-UE; billi dan jenfasizza wkoll il-bżonn ta' aċċess universali għal informazzjoni u edukazzjoni komprensivi, ta' kwalità u affordabbli b'rabta mas-saħħa fil-qasam tas-sesswalità u r-riproduzzjoni – inkluża edukazzjoni sesswali komprensiva – u servizzi tal-kura tas-saħħa, u jtenni l-impenn li, tal-anqas, 20 % tal-għajnuna tal-UE tintefaq fuq l-inklużjoni soċjali u l-iżvilupp tal-bniedem; AH. billi l-implimentazzjoni tal-GAP II kienet opportunità kruċjali biex jiġu allokati fondi addizzjonali għall-SRHR fl-ambitu tal-pilastru dwar l-integrità fiżika u psikoloġika; AI. billi fl-2020 tfakkar il-25 anniversarju tal-Pjattaforma ta' Azzjoni ta' Beijing; billi l-ICPD u l-Pjattaforma ta' Azzjoni ta' Beijing għandhom ikunu interkonnessi sabiex l-ugwaljanza bejn is-sessi u l-SRHR jiġu garantiti għal kulħadd; AJ. billi l-Forum "Generation Equality" tal-UN Women fil-Belt tal-Messiku u f'Pariġi fl-2020 seta' kien opportunità għal azzjoni urġenti u responsabbiltà fil-qasam tal-ugwaljanza bejn is-sessi, iżda ġie pospost minħabba t-tifqigħa tal-COVID-19; Il-Programm ta' Azzjoni tal-ICPD – mill-1994 'l hawn Ifaħħar il-progress li sar s'issa f'oqsma speċifiċi bħad-disponibilità dejjem akbar ta' kontraċettivi, li tat kontroll akbar lin-nisa fuq il-fertilità jew tnaqqis fil-mortalità materna u tat-trabi tat-twelid, iżda jirrikonoxxi li, jekk irridu niksbu l-objettivi tal-Programm u noħolqu realtà li twassal għall-benessri, l-emanċipazzjoni u l-awtorealizzazzjoni ta' nofs il-popolazzjoni tad-dinja, hemm bżonn li l-gvernijiet nazzjonali u l-organizzazzjonijiet internazzjonali jżidu l-isforzi ferm aktar, partikolarment fl-innovazzjoni, il-koordinazzjoni u l-iżgurar tal-aċċess; Jilqa' u jappoġġja d-Dikjarazzjoni ta' Nairobi dwar l-ICPD+25: "Accelerating the Promise", l-appell tagħha biex jiġu intensifikati l-isforzi għall-implimentazzjoni sħiħa, effettiva u aċċellerata u għall-finanzjament tal-Programm ta' Azzjoni tal-ICPD, u l-objettiv tagħha li jinkiseb aċċess universali għall-SRHR bħala parti minn kopertura sanitarja universali (UHC); Jilqa' l-objettiv maqbul fis-Summit ta' Nairobi li jiġu mobilizzati r-rieda politika u l-impenji finanzjarji meħtieġa b'urġenza sabiex finalment naslu għall-eliminazzjoni tal-ħtieġa mhux issodisfata ta' informazzjoni u servizzi ta' ppjanar tal-familja, l-eliminazzjoni tal-imwiet materni li jistgħu jiġu evitati, u l-eliminazzjoni tal-vjolenza sessista u ta' prattiki dannużi fil-konfront tan-nisa u l-bniet; jilqa' l-impenji konkreti, kemm finanzjarji kif ukoll politiċi, meħuda mill-gvernijiet, id-donaturi, in-negozji, l-organizzazzjonijiet mhux governattivi, is-soċjetà ċivili u atturi oħra b'appoġġ għat-"tliet punti ta' eliminazzjoni" u bħala kontribut għal garanzija ta' SRHR għal kulħadd sal-2030; jilqa', b'mod partikolari, l-impenn li ħadet l-UE li, fil-qafas tal-Programm ta' Azzjoni Annwali tal-2018 tal-programm Intra-AKP, tiddedika EUR 29 miljun għall-promozzjoni tas-saħħa u l-SRHR tal-bniet adolexxenti, u jitlob li l-impenn finanzjarju u politiku tal-UE għal dawn il-kwistjonijiet jitkompla kemm fi ħdan l-UE kif ukoll lil hinn minnha; Jafferma mill-ġdid li approċċ iċċentrat fuq il-bniedem u bbażat fuq id-drittijiet jeħtieġ ikun fil-qalba ta' kwalunkwe politika demografika u tas-sistemi sanitarji, edukattivi u soċjali li jippermettu lin-nisa jiddefinixxu huma stess ir-rwoli tagħhom fis-soċjetà u jirrispettaw id-dinjità u d-drittijiet tal-bniedem; jerġa' jafferma wkoll li mara għandha d-dritt li tiddeċiedi jekk toħroġx tqila, meta u kemm drabi; jilqa' b'mod partikolari, f'dan ir-rigward, il-fatt li l-vuċijiet tal-komunitajiet emarġinati, kif ukoll id-difensuri taż-żgħażagħ u tas-soċjetà ċivili, kellhom rwol ċentrali fis-Summit ta' Nairobi, u li dawn id-difensuri setgħu jitkellmu direttament ma' kapijiet ta' stat u ma' dawk li jfasslu l-politika dwar kif għandhom jiggarantixxu d-drittijiet u jippromwovu s-saħħa ta' kulħadd; Jafferma mill-ġdid li l-SRHR huma bbażati fuq id-drittijiet tal-bniedem, huma elementi essenzjali tad-dinjità tal-bniedem, u jibqgħu kruċjali biex tinkiseb l-ugwaljanza bejn is-sessi; jitlob lill-UE u l-Istati Membri tagħha jirrikonoxxu d-drittijiet tan-nisa u l-bniet għall-integrità fiżika u l-awtonomija fit-teħid tad-deċiżjonijiet; jikkundanna l-ksur frekwenti tad-drittijiet sesswali u riproduttivi tan-nisa, inkluża ċ-ċaħda ta' aċċess għal edukazzjoni komprensiva dwar is-sesswalità, servizzi ta' ppjanar tal-familja, kontraċettivi, kura tas-saħħa materna kif ukoll kura għal abort sikur u legali; jappella għal baġit adegwat għal dawn il-finijiet; Jenfasizza li l-SDG 5 jitlob, fost affarijiet oħra, l-integrazzjoni tar-rakkomandazzjonijiet tal-Programm ta' Azzjoni tal-ICPD fil-pjanijiet, il-politiki u l-programmi nazzjonali; jissottolinja li t-twettiq tal-SDGs jiddependi fuq il-kisba ta' aċċess universali għas-saħħa sesswali u riproduttiva; Ifakkar li biex jitwettqu l-impenji tal-Programm ta' Azzjoni tal-ICPD hemm bżonn li jiġu kkontestati n-normi diskriminatorji tal-ġeneru u li tintemm il-vjolenza sesswali fuq il-bniet u n-nisa, kif ukoll li jissaħħu l-azzjoni u l-kapaċitajiet tal-bniet u n-nisa li jieħdu deċiżjonijiet awtonomi u infurmati dwar is-saħħa riproduttiva tagħhom; Jafferma mill-ġdid l-impenn għall-promozzjoni, il-protezzjoni u r-rispett tad-dritt ta' kull individwu li jkollu kontroll sħiħ fuq is-sesswalità u s-saħħa sesswali u riproduttiva tiegħu, li jkun jista' jiddeċiedi b'mod liberu u responsabbli dwar dawn il-kwistjonijiet, u li jgħix ħieles mid-diskriminazzjoni, il-koerċizzjoni u l-vjolenza; L-eliminazzjoni tal-ħtieġa mhux issodisfata għall-ippjanar tal-familja Jirrimarka li, bħala medja, 214-il miljun mara fil-pajjiżi li qed jiżviluppaw m'għandhomx aċċess għal kontraċezzjoni effettiva, u dan iwassal għal madwar 75 miljun tqala mhux intenzjonata fis-sena; jesprimi t-tħassib tiegħu dwar il-fatt li, f'xi pajjiżi, l-aċċess għall-kontraċezzjoni huwa limitat għal metodu wieħed biss; jenfasizza li n-nisa u l-adolexxenti mhux biss jeħtieġ li jkollhom aċċess għal kontraċettivi sikuri u moderni, iżda anke li jkunu jistgħu jagħmlu għażla infurmata dwar x'metodu jużaw u jkollhom aċċess għalih; Jesprimi tħassib dwar il-fatt li, f'xi pajjiżi, l-aċċess għas-servizzi tas-saħħa riproduttiva huwa ferm imxekkel minn ostakli bħal spejjeż projbittivi, kura u faċilitajiet jew provvisti ta' kwalità baxxa, liġijiet diskriminatorji u koerċittivi, atteġġjament xettiku, kif ukoll il-fatt li l-aktar bżonnijiet mhux issodisfati għas-servizzi tas-saħħa sesswali u riproduttiva huma fost l-adolexxenti, il-persuni mhux miżżewġa, il-persuni LGBTIQ, il-persuni b'diżabilità, il-gruppi etniċi minoritarji u l-foqra f'żoni rurali u urbani; Ifakkar li s-servizzi tal-SRHR għandhom ikunu sensittivi għal kwistjonijiet ta' ġeneru, ikunu bbażati fuq id-drittijiet, ikunu favorevoli għall-adolexxenti u ż-żgħażagħ u jkunu disponibbli għall-adolexxenti u n-nisa kollha, irrispettivament mill-età jew l-istat ċivili, inkluż waqt kunflitti u diżastri; iqis, barra minn hekk, li dawn is-servizzi għandhom jirrispettaw il-privatezza u l-kunfidenzjalità, u jkunu ħielsa minn rekwiżiti għal kunsens min-naħa tal-ġustizzja, tal-konjuġi, tal-ġenituri jew tal-kustodji; Ifaħħar l-isforzi kkoordinati biex il-kopertura tal-ippjanar tal-familja tiġi estiża għal dawk in-nisa li huma aktar diffiċli biex jintlaħqu, u jitlob li tali sforzi jinvolvu s-servizzi tas-saħħa sesswali u riproduttiva l-oħrajn kollha; jirrakkomanda l-użu ta' mudelli kreattivi għall-għoti ta' servizzi bħal vouchers għal servizzi bi prezz sussidjat, trasferimenti ta' flus kundizzjonali, programmi ta' assigurazzjoni soċjali u monitoraġġ ibbażat fuq il-prestazzjoni; Jenfasizza li l-programmi tas-CSE bbażati fuq l-evidenza u l-kurrikuli huma l-bażi għall-iżvilupp ta' adulti b'saħħithom billi jipprovdu informazzjoni adatta għall-età dwar il-pubertà, it-tqala u l-ħlas, b'mod partikolari l-kontraċezzjoni, il-prevenzjoni tal-HIV u l-STIs, u r-riskji inerenti fl-istadju bikri tat-tqala; jissottolinja, barra minn hekk, li tali programmi tas-CSE għandhom jiffukaw ukoll fuq ir-relazzjonijiet interpersonali, l-orjentazzjoni sesswali, l-ugwaljanza bejn is-sessi, in-normi tal-ġeneru, il-kunsens u l-prevenzjoni tal-vjolenza sessista, li lkoll huma kruċjali biex iż-żgħażagħ ikunu jistgħu jikkultivaw awtostima b'saħħitha u jiffurmaw relazzjonijiet ugwali, kostruttivi u sikuri; jemmen li s-CSE hija kruċjali mhux biss għat-twettiq tal-potenzjal tal-bniet iżda anke għall-involviment bikri tas-subien, li għandhom rwol essenzjali x'jiżvolġu fit-trawwim u l-promozzjoni tal-ugwaljanza bejn is-sessi fost dawk tamparhom u fil-komunitajiet tagħhom; Jenfasizza li n-nisa għandhom jiġu garantiti kura tas-saħħa xierqa u affordabbli, rispett universali għad-drittijiet sesswali u riproduttivi tagħhom, u aċċess għal dawn id-drittijiet; jenfasizza li kura tas-saħħa aċċessibbli u r-rispett universali għall-SRHR, l-ippjanar tal-familja, il-kura tas-saħħa materna, qabel it-twelid u neonatali u s-servizzi ta' abort sikur huma elementi importanti li jistgħu jsalvaw il-ħajjiet tan-nisa u jnaqqsu l-mortalità fost it-trabi u t-tfal; iqis li huwa inaċċettabbli li l-iġsma tan-nisa u tal-bniet għadhom is-suġġett ta' battalja ideoloġika, speċifikament fir-rigward tal-SRHR tagħhom; Ifakkar li, ta' kuljum, kważi elf tifla u mara jimirdu bl-HIV, u li n-nisa u l-bniet huma aktar esposti mis-subien għar-riskju ta' infezzjonijiet bl-HIV, speċjalment fl-Afrika sub-Saħarjana; jenfasizza li n-nisa u l-bniet li jirriżultaw pożittivi għall-HIV għandhom riskju akbar li jiżviluppaw kanċer ċervikali; jenfasizza l-bżonn li jiġu żviluppati u msaħħa strateġiji ta' prevenzjoni u skrinjar immirati partikolarment għat-tfajliet; Jenfasizza li l-aċċess għall-ilma u s-sanità huwa dritt tal-bniedem u huwa neċessarju biex tiġi żgurata s-saħħa sesswali u riproduttiva, sew jekk fir-rigward tal-kontraċezzjoni, it-tqala, it-twelid, l-abort, il-mard trażmess sesswalment jew l-iġjene mestruwali; Ifakkar li, minbarra t-tabù tal-mestruwazzjoni, in-nuqqas ta' aċċess għas-servizzi tal-ilma, is-sanità u l-iġjene (WASH) fl-iskejjel u n-nuqqas ta' protezzjoni mestruwali b'xejn jikkostitwixxu ostaklu kbir għall-edukazzjoni tal-bniet matul iċ-ċiklu tagħhom; jenfasizza l-bżonn ta' infrastruttura adegwata fl-iskejjel biex jiġi żgurat li l-bniet ikollhom aċċess għall-ilma u tojlits separati; Jitlob lill-UE tkompli tinkorpora l-kwistjonijiet relatati mas-servizzi WASH fix-xogħol tagħha dwar l-ugwaljanza bejn is-sessi u l-ġlieda kontra d-diskriminazzjoni fil-konfront tan-nisa; Jerġa' jafferma l-importanza li tiġi garantita l-parteċipazzjoni sinifikanti u inklużiva tal-adolexxenti u ż-żgħażagħ fl-istadji deċiżjonali kollha; jemmen li l-impenn globali ta' Nairobi għandu jinkludi enfasi qawwija fuq l-adolexxenti iżgħar fl-età u fuq l-edukazzjoni sesswali bħala parti mill-isforzi biex tiġi indirizzata t-tqala fl-adolexxenti, li hija kontributur ewlieni għall-mortalità materna; jirrikonoxxi li edukazzjoni sesswali komprensiva li tkun sensittiva għall-ġeneru u bbażata fuq il-ħiliet għall-ħajja, b'mod li jkun konsistenti mal-iżvilupp tal-kapaċitajiet, hija essenzjali biex l-adolexxenti u ż-żgħażagħ ikunu jistgħu jipproteġu lilhom infushom minn tqala mhux intenzjonata u infezzjonijiet trażmessi sesswalment, inklużi l-HIV u l-AIDS, u biex jippromwovu l-valuri tat-tolleranza, ir-rispett reċiproku, il-kunsens u n-nonvjolenza fir-relazzjonijiet u jippjanaw ħajjithom; L-eliminazzjoni tal-imwiet materni li jistgħu jiġu evitati Jesprimi tħassib dwar il-fatt li l-liġijiet restrittivi dwar l-abort f'ħafna pajjiżi, id-disponibbiltà fqira ta' servizzi, l-ispejjeż għoljin, l-istigma, l-oġġezzjoni kuxjenzjuża tal-fornituri tal-kura tas-saħħa u ċerti rekwiżiti li mhumiex neċessarji, bħal perjodi ta' stennija mandatorji, konsulenza obbligatorja, għoti ta' informazzjoni qarrieqa, awtorizzazzjoni minn partijiet terzi, u testijiet mediċi bla bżonn, huma fost l-ostakli ewlenin għall-indirizzar tas-saħħa materna u jikkontribwixxu għal aborti perikolużi u mwiet materni; Iqis li huwa kruċjali li l-gvernijiet li għadhom ma adottawx miżuri mil-lat politiku bħala parti mill-kopertura sanitarja jagħmlu dan biex inaqqsu l-għadd ta' mwiet ta' trabi tat-twelid jew ta' ommijiet u jevitaw l-aborti perikolużi, billi jżidu r-reklutaġġ u t-taħriġ ta' persunal mediku mħarreġ u jespandu l-kopertura tal-kura essenzjali wara l-ħlas u dik tat-trabi tat-twelid, il-kura komprensiva ostetrika u qabel it-twelid kif ukoll il-kura ta' wara l-abort; Jenfasizza li, f'konformità mal-Pjattaforma ta' Azzjoni ta' Beijing u l-Programm ta' Azzjoni tal-ICPD, jeħtieġ li jiġi mħares id-dritt tal-individwi kollha għall-integrità fiżika u l-awtonomija u li jiġi żgurat l-aċċess għal servizzi essenzjali li jippermettu l-eżerċizzju konkret ta' dan id-dritt; jitlob approċċ komprensiv fil-pakkett essenzjali dwar is-saħħa sesswali u riproduttiva, inklużi miżuri għall-prevenzjoni u l-evitar ta' aborti perikolużi, kif ukoll il-kura ta' wara l-abort, li jridu jiġu integrati fl-istrateġiji, il-politiki u l-programmi nazzjonali dwar il-UHC; L-eliminazzjoni tal-vjolenza sessista u l-prattiki dannużi fil-konfront tan-nisa, il-bniet u ż-żgħażagħ Jitlob lill-UE u lill-Istati Membri tagħha jipprevjenu l-vjolenza sessista u jipprovdu appoġġ għall-vittmi; itenni l-appell tiegħu lill-UE, lill-Istati Membri tagħha u lill-Istati Membri tal-Kunsill tal-Ewropa biex, jekk għadhom m'għamlux dan, jirratifikaw u jimplimentaw il-Konvenzjoni tal-Kunsill tal-Ewropa dwar il-prevenzjoni u l-ġlieda kontra l-vjolenza fuq in-nisa (il-Konvenzjoni ta' Istanbul) mill-aktar fis possibbli; jistieden lill-UE taħdem mal-Istati Membri u ma' pajjiżi oħra biex tinvesti fil-ġbir ta' data kwantitattiva u kwalitattiva ta' kwalità għolja u diżaggregata skont l-età, il-ġeneru, l-istatus ta' vulnerabbiltà u l-ġeografija; jitlob tisħiħ fl-oqfsa leġiżlattivi u ta' politika sabiex jiġu evitati, investigati u kkastigati atti ta' vjolenza sessista ġewwa u barra l-familja, u jingħata appoġġ lill-vittmi u lis-superstiti, inklużi assistenza psikoloġika u servizzi sanitarji, psikosoċjali u legali; jitlob li jiġu pprovduti programmi ta' taħriġ dwar il-vjolenza sessista għall-membri tal-ġudikatura, il-professjonisti tal-infurzar tal-liġi u l-kura tas-saħħa, u li s-sistemi sanitarji u edukattivi jissaħħu b'tali mod li jipprevjenu u jirreaġixxu għall-vjolenza sessista minn perspettiva ta' tul il-ħajja abbażi tad-drittijiet; Jikkundanna kull forma ta' vjolenza sessista, bħall-vjolenza fiżika, sesswali u psikoloġika u l-isfruttament, l-istupru tal-massa, it-traffikar, u l-MĠF; jinnota li l-vjolenza sessista għadha sfida mifruxa fl-Ewropa kollha u tirrikjedi risposti kkoordinati mis-setturi sanitarji, edukattivi, soċjali u legali permezz ta' miżuri ta' prevenzjoni u rispons tul il-ħajja abbażi tad-drittijiet; jesprimi tħassib dwar l-attakki li għaddejjin bħalissa fuq id-drittijiet tan-nisa u l-SRHR, fosthom iċ-ċaħda tal-aċċess għal servizzi ta' ppjanar tal-familja, kontraċettivi u servizzi ta' abort sikur u legali, kif ukoll dwar il-leġiżlazzjoni f'ħafna partijiet tad-dinja li tillimita dawn id-drittijiet, inkluż fl-UE; jafferma b'mod qawwi li ċ-ċaħda tas-servizzi tal-SRHR, inkluż l-abort sikur u legali, hija forma ta' vjolenza fuq in-nisa u l-bniet; Jesprimi tħassib kbir dwar l-inadegwatezzi serji tas-sistemi pubbliċi għall-ġbir u l-ipproċessar ta' talbiet għal assistenza, protezzjoni u lmenti kontra l-vjolenza sessista, partikolarment fir-rapporti lill-pulizija; iqis li huwa kruċjali li jiġu stabbiliti miżuri ta' monitoraġġ u sanzjonijiet għat-trasgressuri fil-pajjiżi kollha sabiex tiġi eliminata l-vjolenza sessista inklużi ż-żwiġijiet prekoċi, tat-tfal u sfurzati, il-MĠF u prattiki dannużi oħra; jitlob titjib urġenti fis-sistemi tal-pulizija u s-sistemi pubbliċi għall-ġbir u l-ipproċessar ta' talbiet għal assistenza, protezzjoni u lmenti kontra l-vjolenza sessista; Jemmen li huwa kruċjali wkoll li jiġu kkontestati n-normi u l-istereotipi dannużi tal-ġeneru sabiex jintlaħaq l-SDG 5 dwar l-ugwaljanza bejn is-sessi u jkompli jsir progress fl-aġenda tal-SRHR; ifakkar fl-importanza li l-irġiel u s-subien jiġu involuti f'din l-aġenda; jenfasizza l-ħtieġa, f'dan il-kuntest, li l-irġiel u s-subien jiġu inklużi fi proġetti u programmi li jiġġieldu l-vjolenza sessista u l-istereotipi dannużi kollha; jissottolinja, f'dan ir-rigward, li edukazzjoni komprensiva dwar ir-relazzjonijiet u s-sesswalità hija essenzjali ħalli jissaħħu l-ħiliet tat-tfal u taż-żgħażagħ biex jiffurmaw relazzjonijiet b'saħħithom, ugwali, kostruttivi, u sikuri kif ukoll li jkunu ħielsa mid-diskriminazzjoni, il-koerċizzjoni u l-vjolenza, u biex tiġi evitata l-vjolenza sesswali, sessista u dik mis-sieħeb/sieħba intimu/a; iħeġġeġ lill-Istati Membri kollha, għalhekk, jintroduċu edukazzjoni komprensiva dwar is-sesswalità u r-relazzjonijiet adatta għall-età għaż-żgħażagħ fl-iskejjel; Jilqa' l-Inizjattiva Spotlight għall-ġlieda kontra l-vjolenza sessista madwar id-dinja u jenfasizza li għandha timmobilizza aktar pajjiżi fil-livell internazzjonali; Jissottolinja l-fenomenu tal-vjolenza sessista online u l-bżonn li jiġi żgurat li l-isforzi kollha biex tiġi eliminata l-vjolenza sessista jqisu l-ispazji online; Jirrikonoxxi li l-projbizzjoni statutorja fuq iż-żwiġijiet tat-tfal, prekoċi u sfurzati mhijiex garanzija fiha nfisha li dawn il-prattiki jinqatgħu; jitlob lill-UE u l-Istati Membri tagħha jikkoordinaw u jsaħħu aħjar l-infurzar tat-trattati, il-leġiżlazzjoni u l-programmi internazzjonali, inkluż permezz tar-relazzjonijiet diplomatiċi mal-gvernijiet u l-organizzazzjonijiet fil-pajjiżi terzi, sabiex jindirizzaw il-kwistjonijiet relatati maż-żwiġijiet tat-tfal, prekoċi u sfurzati; jappella li jsir kull sforz biex jiġu infurzati projbizzjonijiet statutorji u biex dawn il-projbizzjonijiet jiġu kkomplementati b'ġabra usa' ta' liġijiet u politiki; jirrikonoxxi li dan jirrikjedi l-adozzjoni u l-implimentazzjoni ta' politiki, strateġiji u programmi komprensivi u olistiċi, inklużi t-tħassir tad-dispożizzjonijiet legali diskriminatorji rigward iż-żwieġ sfurzat u l-adozzjoni ta' miżuri affermattivi biex it-tfal bniet jemanċipaw irwieħhom; Itenni li l-MĠF hija forma ta' vjolenza sessista; jistieden lill-Kummissjoni teżamina s-sinerġiji bejn il-programmi interni u esterni tal-UE biex jiġi żgurat approċċ koerenti u kontinwu għall-ġlieda kontra l-MĠF kemm fl-UE kif ukoll lil hinn minnha, peress li l-kwistjoni hija marbuta intrinsikament ma' partijiet oħra tad-dinja; Jemmen bis-sħiħ li azzjoni mmirata biex tintemm il-prattika tal-MĠF għandha tinkludi l-involviment tal-komunitajiet kif ukoll tal-mexxejja tradizzjonali u reliġjużi; Jemmen bis-sħiħ li kwalunkwe strateġija kontra l-vjolenza sessista trid tinkludi l-persuni LGBTIQ; Jirrikonoxxi l-fatt li l-kriżijiet umanitarji jintensifikaw l-isfidi relatati mal-SRHR, li jaffettwaw b'mod partikolari lill-aktar persuni vulnerabbli fin-Nofsinhar tad-dinja; ifakkar li f'żoni ta' kriżi, in-nisa u l-bniet huma partikolarment esposti għall-vjolenza sesswali, l-istupru, il-mard trażmess sesswalment, l-isfruttament sesswali u t-tqala mhux mixtieqa; jenfasizza l-importanza tal-aċċess għal servizzi tal-SRHR f'sitwazzjonijiet bħal dawn, u l-ħtieġa li l-għajnuna umanitarja tiġi adattata konsegwentement; jistieden lill-Kummissjoni u lill-Istati Membri jsaħħu l-perspettiva tal-ugwaljanza bejn is-sessi u l-SRHR fir-rispons umanitarju tagħhom, inkluż f'termini ta' taħriġ tal-atturi umanitarji u f'termini finanzjarji, peress li l-aċċess għall-kura tas-saħħa sesswali u riproduttiva huwa bżonn bażiku għal persuni f'żoni li jeħtieġu assistenza umanitarja; Jitlob li ssir investigazzjoni dwar delitti tal-gwerra fejn in-nisa u l-bniet ġew ittorturati u ffaċċjaw il-vjolenza, bħal membri tal-popolazzjoni Kristjana u Yazidi fit-Tramuntana tal-Iraq, li sofrew taħt l-organizzazzjoni terroristika magħrufa bħala l-Istat Iżlamiku; Impenji ta' żvilupp u finanzjament Jinsab konvint li wieħed mill-eżiti tas-Summit ta' Nairobi għandu jkun mekkaniżmu li jiżgura r-responsabbiltà għat-twettiq tal-impenji nazzjonali u globali, kif ukoll l-effikaċja tal-miżuri; Jitlob li l-UE turi tmexxija b'saħħitha fejn jidħlu d-drittijiet tal-bniet u n-nisa u l-ugwaljanza bejn is-sessi, inkluż fl-azzjoni esterna tagħha, permezz tal-implimentazzjoni tal-GAP III ambizzjuż għall-perjodu ta' wara l-2020; jistieden lill-UE, barra minn hekk, tiżgura finanzjament adegwat għall-SRHR u l-ippjanar tal-familja fil-politika ta' kooperazzjoni għall-iżvilupp tagħha, speċjalment fl-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali (NDICI), u biex tfassal strateġiji li jiżguraw provvista stabbli u kontinwa tas-servizzi kollha meħtieġa; Jitlob investimenti speċifiċi għall-promozzjoni tas-saħħa fiżika u mentali u l-benessri tal-adolexxenti, inkluż permezz ta' aċċess għal servizzi tas-saħħa adatti għaż-żgħażagħ; jemmen li investimenti bħal dawn iridu jinkludu finanzjament adegwat u bini ta' kapaċità għall-organizzazzjonijiet tan-nisa u taż-żgħażagħ li sikwit jagħmlu x-xogħol essenzjali li jipprovdu informazzjoni dwar l-ippjanar tal-familja, edukazzjoni komprensiva dwar is-sesswalità u żarmar ta' stereotipi sessisti u soċjali dannużi fejn ikun hemm nuqqas ta' programmi nazzjonali jew fejn tali programmi ma jkunux biżżejjed; Jinnota li l-UE tikkontribwixxi għall-SRHR permezz ta' firxa ta' strumenti tal-UE bħal programmi ġeografiċi u reġjonali li jiffukaw fuq il-ġeneru, is-saħħa u l-iżvilupp tal-popolazzjoni, kontribuzzjonijiet għal inizjattivi globali u organizzazzjonijiet tan-NU, u għotjiet lil organizzazzjonijiet tas-soċjetà ċivili; jiddispjaċih, madankollu, li huwa diffiċli li wieħed jikkwantifika b'mod preċiż kemm fondi tal-UE jippromwovu direttament l-SRHR u l-ippjanar tal-familja; jitlob livelli ta' finanzjament ambizzjużi biex titjieb il-garanzija tal-SRHR fil-qafas finanzjarju pluriennali (QFP) li jmiss u titjib kontinwu fil-metodoloġija biex tkun tista' ssir evalwazzjoni aħjar tal-effikaċja tal-miżuri dwar l-SRHR fil-futur; Jistieden lill-gvernijiet nazzjonali u lid-donaturi internazzjonali jiżguraw li l-pakkett universali ta' servizzi essenzjali tas-saħħa sesswali u riproduttiva jinkludi wkoll servizzi bħat-trattament għall-infertilità, il-kanċer tas-sistema riproduttiva jew il-vjolenza sesswali, li s'issa ngħataw l-inqas appoġġ finanzjarju; Jirrikonoxxi r-rwol tal-NGOs bħala fornituri ta' servizzi kif ukoll bħala dawk li jappoġġjaw l-SRHR; jitlob, f'dan ir-rigward, appoġġ u protezzjoni akbar min-naħa tal-UE għall-NGOs li jikkontribwixxu għall-implimentazzjoni tal-Programm ta' Azzjoni tal-ICPD u għall-organizzazzjonijiet tad-drittijiet tan-nisa b'mod partikolari, kemm fl-UE kif ukoll barra minnha, bħala atturi kruċjali għal soċjetajiet ugwali fir-rigward tal-ġeneri; Iħeġġeġ lill-Kummissjoni biex, fid-definizzjoni tal-politika tal-iżvilupp sostenibbli globali futura tagħha kif ukoll fl-implimentazzjoni tal-istrateġija komprensiva għall-Afrika, tintegra u ssaħħaħ bis-sħiħ l-appoġġ tal-UE għal proġetti tas-saħħa sesswali u riproduttiva kif ukoll l-Inizjattiva Spotlight, li għandha l-għan li telimina l-vjolenza fuq in-nisa u l-bniet; Jiddispjaċih ħafna dwar id-dikjarazzjoni konġunta magħmula mill-Istati Uniti, il-Brażil, il-Belarussja, l-Eġittu, il-Haiti, l-Ungerija, il-Libja, il-Polonja, is-Senegal, Saint Lucia, u l-Uganda fl-14 ta' Novembru 2019 dwar is-Summit ta' Nairobi, li tipprova timmina l-kunsens stabbilit u l-obbligi tagħhom dwar l-SRHR tan-nisa kif miftiehem skont il-Programm ta' Azzjoni tal-ICPD, il-Pjattaforma għal Azzjoni ta' Beijing u d-dokumenti finali tal-konferenzi ta' rieżami tagħhom; jilqa' r-revoka reċenti tar-regola "Global Gag" u l-impatt li kellha fuq il-kura tas-saħħa globali u d-drittijiet tan-nisa u tal-bniet; itenni t-talba tiegħu lill-UE u l-Istati Membri tagħha biex jindirizzaw id-defiċit finanzjarju f'dan il-qasam permezz ta' finanzjament nazzjonali u finanzjament għall-iżvilupp min-naħa tal-UE; Jieħu nota tal-impenji meħudin mill-Kummissarji Urpilainen u Dalli waqt is-seduti ta' smigħ tagħhom, rispettivament fl-1 u t-2 ta' Ottubru 2019, li s-saħħa sesswali u riproduttiva tingħata prijorità u tkun fiċ-ċentru tal-attenzjoni tal-ħidma tal-Kummissjoni għall-ugwaljanza bejn is-sessi; Jinsisti li l-NDICI il-ġdid għandu jippromwovi l-ugwaljanza bejn is-sessi u l-emanċipazzjoni tan-nisa, inklużi l-SRHR tagħhom, permezz ta' miżuri trasparenti li jippermettu evalwazzjoni kontinwa, inkluż fir-rigward tas-saħħa u d-drittijiet sesswali u riproduttivi f'konformità mal-Pjattaforma ta' Azzjoni ta' Beijing u l-Programm ta' Azzjoni tal-ICPD; jilqa' l-ambizzjoni tal-NDICI li, tal-anqas, 85 % tal-programmi ffinanzjati mill-għajnuna uffiċjali għall-iżvilupp (ODA) għandu jkollhom l-ugwaljanza bejn is-sessi bħala għan sinifikanti jew prinċipali, u li mhux inqas minn 5 % ta' dawn l-azzjonijiet għandu jkollhom l-ugwaljanza bejn is-sessi kif ukoll id-drittijiet u l-emanċipazzjoni tan-nisa u l-bniet bħala objettiv prinċipali; jitlob, madankollu, żieda fl-ambizzjoni biex 20 % tal-ODA tiġi allokata għal proġetti li jkollhom l-ugwaljanza bejn is-sessi bħala objettiv prinċipali (indikatur tal-ġeneru 2 tal-OECD); Jitlob li l-UE timplimenta Strateġija Ewropea dwar il-Ġeneri komprensiva u ambizzjuża, li tinkludi proposti għal miżuri vinkolanti li għandhom ikunu marbuta mal-implimentazzjoni tagħha tal-Programm ta' Azzjoni tal-ICPD, inklużi impenji u indikaturi fl-oqsma rilevanti kollha tal-politika, u li żżomm lill-istituzzjonijiet tal-UE u l-Istati Membri responsabbli permezz ta' mekkaniżmu ta' monitoraġġ; jitlob li r-rigressjoni kontra l-ugwaljanza bejn il-ġeneri u l-SRHR tiġi kkundannata, u l-istess fil-każ ta' diskors u miżuri li jimminaw id-drittijiet, l-awtonomija u l-emanċipazzjoni tan-nisa f'kull qasam; jinnota li mod importanti kif tiġi miġġielda din ir-rigressjoni huwa billi jsir progress proattiv fl-ugwaljanza bejn is-sessi abbażi tad-drittijiet u l-integrazzjoni tal-perspettiva tal-ġeneru; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni kif ukoll lill-gvernijiet u l-parlamenti tal-Istati Membri.
Extracted from TA-9-2021-0315_MT.docx